ΓΡΑΠΤΗ ΕΡΩΤΗΣΗ E-1651/96 υποβολή: Hiltrud Breyer (V) προς την Επιτροπή (24 Ιουνίου 1996)

Θέμα: Aπλουστευμένη διαδικασία για την εκ προθέσεως ελευθέρωση γενετικά τροποιημένων οργανισμών (ΓΤΟ)

1. Ποιοι ΓΤΟ ελευθερώθηκαν έως τώρα σύμφωνα με την απλουστευμένη διαδικασία;

2. Από ποια κράτη μέλη συνήφθησαν συμβάσεις για απλουστευμένη διαδικασία και πόσες;

3. Για ποιους ΓΤΟ πρόκειται;

4. Πως εξασφαλίστηκε η ενημέρωση του κοινού για την απλουστευμένη διαδικασία;

5. Αληθεύει ότι η ελευθέρωση σύμφωνα με την απλουστευμένη διαδικασία λαμβάνει χώρα υπό το πέπλο μυστικότητας;

6. Καταργεί η απλουστευμένη διαδικασία την εφαρμογή της οδηγίας ενημέρωσης για το περιβάλλον;

7. Εάν ναι, ποιες διορθώσεις προτείνει η Επιτροπή ώστε να εξασφαλιστεί η διαφάνεια;

8. Εάν όχι, ποια είναι η συγκεκριμένη εφαρμογή;

Απάντηση της κας Bjerregaard εξ ονόματος της Επιτροπής (17 Ιουλίου 1996)

1. Σύμφωνα με τα στοιχεία που περιήλθαν στην Επιτροπή από τα κράτη μέλη, έξι τροποποιημένα φυτά έχουν μέχρι στιγμής ελευθερωθεί σύμφωνα με την απλοποιημένη διαδικασία (κουνουπίδι, ραδίκια, αραβόσιτος, σπόροι κράμβης, πατάτες και παντζάρια).

2 - 3. Μόνο η Γαλλία και το Ηνωμένο Βασίλειο ζήτησαν την εφαρμογή απλοποιημένων διαδικασιών το 1994 βάσει του άρθρου 6.5 της οδηγίας 90/220/ΕΟΚ ((ΕΕ αριθ. L 117, της 8.5.1990. )) για την εκούσια ελευθέρωση γενετικώς τροποποιημένων οργανισμών στο περιβάλλον. Οι απλοποιημένες αυτές διαδικασίες είχαν υιοθετηθεί από την Επιτροπή βάσει της γνώμης της επιτροπής που συνεστήθη δυνάμει του άρθρου 21 της οδηγίας 90/220/ΕΟΚ (Απόφαση της Επιτροπής 94/730/ΕΚ της 4ης Νοεμβρίου 1994 ((ΕΕ αριθ. L 292, της 12.11.1994. ))). Στην Επιτροπή περιήλθαν κοινοποιήσεις εκ μέρους των αρχών του Βελγίου, της Δανίας, της Γερμανίας, της Ισπανίας, της Γαλλίας, της Ιρλανδίας, της Ιταλίας, των Κάτω Χωρών, της Πορτογαλίας και του Ηνωμένου Βασιλείου, όσον αφορά την πρόθεσή τους να εφαρμόσουν τις απλοποιημένες διαδικασίες που προβλέπονται στην εν λόγω απόφαση. Οι ως άνω απλοποιημένες διαδικασίες καλύπτουν την ελευθέρωση γενετικώς τροποποιημένων φυτών τα οποία πληρούν τους ειδικούς όρους που περιγράφονται λεπτομερώς στο παράρτημα ΙΙ της απόφασης της Επιτροπής 94/730/ΕΚ.

4. Σύμφωνα με το άρθρο 7 της οδηγίας 90/220ΕΟΚ, τα κράτη μέλη δύνανται να προβλέψουν «διαβουλεύσεις με ομάδες του κοινού σχετικά με πτυχές της προτεινόμενης εκούσιας ελευθέρωσης», εφόσον θεωρείται σκόπιμο. Οι απλοποιημένες διαδικασίες που έχουν θεσπιστεί δεν περιορίζουν το δικαίωμα και το καθήκον των κρατών μελών να λαμβάνουν μέτρα για τον κατάλληλο δημόσιο διάλογο.

5. Η οδηγία 90/220/ΕΟΚ ορίζει σαφώς στο άρθρο 19 (4) ότι σε καμμία περίπτωση δεν είναι δυνατόν να κρατηθεί απόρρητη η περιγραφή του γενετικώς τροποποιημένου οργανισμού, του κοινοποιούντος καθώς και του τόπου ελευθέρωσης. Κατά συνέπειαν, ακόμη και ελευθερώσεις που πραγματοποιούνται βάσει των απλοποιημένων διαδικασιών, δεν είναι δυνατόν να κρατηθούν απόρρητες.

6 έως 8. Η οδηγία 90/313/ΕΟΚ της 7ης Ιουνίου 1990 ((ΕΕ αριθ. L 158, της 23.6.1990. )) για την ελευθερία πρόσβασης στις πληροφορίες σχετικές με το περιβάλλον, και η οδηγία 90/220/ΕΟΚ, εφαρμόζονται ανεξαρτήτως η μία της άλλης. Η εφαρμογή της οδηγίας 90/313/ΕΟΚ, κατά συνέπειαν, δεν αποκλείεται από την εφαρμογή απλοποιημένων διαδικασιών.